  Майя Бывальцева Школа автобусъёс ветлоно сюресъёсты возён понна элькун коньдэтысь ватсаса висъям 35 миллион манетэз Удмуртиысь ёросъёс куспын люкылӥзы. Улосвыл кивалтэтлэн косэменыз списокъёсты таяз арняе юнматӥзы, ивортэ элькун тӧролэн но кивалтэтлэн пресс-службазы. 2016-тӥ арлэн нырысетӥ палараз Удмуртиысь ёросъёсы элькун коньдэтысь 50 миллион манетлэсь трос уксё келязы ни. Выль дышетскон арлы 853 иськем сюресъёсты дасяны кулэ. Со школа автобусъёслэсь мынон-ветлонзэс кышкыттэмылко радъяны луонлык сётоз. «Тросэз муниципалитетъёс школае нуись сюресъёсты эсэпъёсъя тупатон борды басьтӥськизы ни, уже куто нырысетӥ праларысь кылем коньдонэз. Таяз арняе люкылэм коньдон муниципал кылдытэтъёслэн бюджетъёсазы вуоз тупанкылъёсты юнматэм бере», — вераз Удмуртиысь транспортъя, но сюрес возёсъя министр Виктор Вахромеев. Вуоно арняысен министерствоысь ӧнерчиос школа маршрутъёсты эскерыны потозы, соос сюресъёслэсь 1-тӥ куарусёнлы дасьлыксэс чаклалозы. Тегъёс: Мерлык Дышетон Удмуртия сюресъёс пиналъёс школаос коньдэт кивалтэт автобусъёс ВикторВахромеев тупатъянужъёс  